Internasionale Verslag – 15 Junie 2020 - Corona Krisissentrum
Tuis / COVID-19 / Internasionale Verslag – 15 Junie 2020
Internasionale Verslag – 15 Junie 2020
Monday | 15 June | 2020
Ekonomiese data uit verskeie lande toon die skerp afswaai wat in April die globale ekonomie getref het. In Indië is daar gedurende April nie 'n enkele motor verkoop nie, terwyl slegs 197 motors in die Verenigde Koninkryk verkoop is. Sowat 70 000 motors word gewoonlik per maand in die VK verkoop. Duitse uitvoere het in April met 'n derde gedaal. In Bosnië en Kroasië is geen staal vir die hele April vervaardig nie. Klereverkope in Frankryk was in April 67,4% minder as in die ooreenstemmende maand verlede jaar. Brittanje, die sesde grootste ekonomie in die wêreld, het Vrydag hulle maandelikse ekonomiese groeisyfers bekend gemaak en die Britse ekonomie het in April 25% gekrimp vanaf dieselfde maand verlede jaar. Die VK se Kantoor se Nasionale Statistiek het Vrydag bekend gemaak dat die staat van inperking die land se ekonomie sowat 30 miljard pond (37,8 miljard dollar) gekos het. Dit beteken dat 18 jaar se ekonomiese groei in een maand uitgewis is. In die VSA is data oor eiendomsverkope vir April ook bekend gemaak met die verkope van huise wat voorheen besit is (dus nie nuutgeboude huise nie), wat met 18% in April afgeneem het. In Afrika het Uganda bekend gemaak dat dié land, een van Afrika se grootste suikerprodusente, in April nie 'n enkele kilogram suiker uitgevoer het nie. Uganda voer gewoonlik jaarliks sowat 500 000 ton suiker uit. Grafika: Wall Street Journal
Die nuutste data oor verbruikersvertroue in die VSA is egter positief. Amerikaners se siening van die ekonomie het vroeg in Junie wesenlik verbeter, veral nadat die meeste deelstate inperkingsmaatreëls uitfaseer het. Volgens 'n opname van die Universiteit van Michigan wat die naweek bekend gemaak is, het die indeks van verbruikersentiment in die twee weke geëindig 10 Junie van 72,3 tot 78,9 gestyg. Ekonome wat deur die Wall Street Journal ondervra is, het 'n lesing van 75,0 punte verwag. Respondente se siening oor die ekonomie verskil wesenlik volgens die politieke party wat hulle ondersteun. Die verbruikersentiment onder Republikeine het met 11 punte sedert Mei toegeneem, vergeleke met 'n styging van slegs 0,7 punte onder ondersteuners van die Demokratiese Party. Die indeks van onafhanklikes het 7,2 punte gestyg.
China het gister (Sondag) 57 nuwe gevalle van die koronavirus aangemeld. Dit is die hoogste getal nuwe besmettings in dié land oor die afgelope twee maande. Hoewel dit steeds 'n baie lae getal is, is die meeste gevalle in die hoofstad Beijing en bestaan daar kommer dat die virus vinnig in dié uiters digbevolkte stad kan versprei. Verskeie nuwe inperkingsmaatreëls is vir Beijing aangekondig. China het tot dusver net minder as 90 000 gevalle van die koronavirus aangemeld met 4634 mense wat weens COVID-19 oorlede is.
Die Minister van Gesondheid van Chili, Dr Jaime Mañalich, het Saterdag die soveelste Minister van Gesondheid van 'n land wat ernstig deur die koronapandemie geraak is, geword om weens sy hantering van die krisis te bedank. Chili het die sestiende hoogste per capita sterftes weens COVID-19 in die wêreld. Die land van 19 miljoen mense het tot dusver sowat 168 000 mense wat met die virus gediagnoseer is, terwyl net meer as 3100 mense in die land aan COVID-19 oorlede is.
Brasilië het nou die Verenigde Koninkryk verby gegaan met die tweede meeste sterftes weens COVID-19. Intussen het Indië nou die vierde meeste gevalle van mense wat met die koronavirus gediagnoseer is, wat die VK na die vyfde plek laat terugsak. Beide Brasilië en Indië het natuurlik baie groter bevolkings as die VK. Sowat 119 000 mense is tot dusver in die VSA aan COVID-19 oorlede terwyl sowat 44 000 mense in Brasilië weens die siekte dood is. In Indië is die dodetal nog minder as 10 000. Die vyf lande wat die meeste toetse uitgevoer het, is die VSA (25 miljoen), Rusland (15 miljoen), die VK (7 miljoen), Indië (6 miljoen) en Duitsland (byna 5 miljoen).
President Hassan Rouhani van Iran het die naweek gedreig om weer streng inperkingsmaatreëls in te stel indien Iranese aanhou om nie die huidige maatreëls te gehoorsaam nie. Iran het die afgelope twee weke weer 'n skerp toename in die voorkoms van die koronavirus ervaar. Sowat 188 000 mense is tot dusver in Iran positief vir die virus getoets terwyl die sterftesyfer sowat 8 900 is.
Daar was oor die afgelope paar dae ook 'n skerp toename in die voorkoms van die koronavirus in Egipte. Dié land het met byna 44 000 gevalle nou die tweede meeste gevalle in Afrika, naas Suid-Afrika. Terwyl meer as 1 miljoen Suid-Afrikaners egter al vir die virus getoets is, is net 135 000 mense in Egipte getoets. Die dodetal in Egipte staan tans op 1500.
Die Kanadese regering het bekend gemaak dat duisende onwettige immigrante wat as versorgers in Kanadese ouetehuise werk en om asiel aansoek doen, nou moontlik permanente verblyfreg in dié land sal kry. Ten minste 1 500 mense uit Haïti wat onwettig Kanada vanuit die VSA binnegekom het, tel onder dié versorgers wat nou vir verblyfreg oorweeg sal word. Volgens die Kanadese regering is dit uit waardering vir hierdie mense se bydrae tydens die huidige pandemie.
Die Italiaanse Eerste Minister Giuseppe Conté moes Vrydag vrae beantwoord oor sy regering se aanvanklike stadige hantering van die koronapandemie. 'n Amptelike ondersoek word gedoen om te bepaal of die Italiaanse regering 'n fout gemaak het om nie vinniger in te gegryp het toe die virus aanvanklik in die noordelike Lombardye-streek versprei het nie.
'n Enorme oorskot gesigsmaskers is besig om reg oor die wêreld op te stapel met produksie wat totaal die vraag na maskers oorskry. In Frankryk is daar tans 20 miljoen maskers wat opgehoop het en nie kopers kan vind nie. In die meeste lande verontagsaam meer mense regulasies wat bepaal dat hulle maskers moet dra en in baie gevalle, spesifiek ook Frankryk, koop mense eerder goedkoop ingevoerde maskers uit Asië as die heelwat duurder plaaslik vervaardigde maskers.